Stellenbosch-sakeman in hof vir moordJohan “Mossie” Serdyn het Vrydag glo ’n vermeende betreder op sy sakeperseel doodgeskiet. (Foto: Facebook) ’n Bekende sakeman en kranige kanovaarder van Stellenbosch sal vandag (3 Augustus) weer in die landdroshof op dié dorp op aanklag van moord verskyn. Johan “Mossie” Serdyn (69) het Vrydag glo ’n vermeende betreder by sy sakeperseel in Plankenbrug doodgeskiet en is sedertdien in aanhouding. Serdyn het Maandag in die hof verskyn waar hy ook om borgtog aansoek gedoen het. Die saak is egter tot Dinsdag uitgestel. Serdyn se prokureur, William Fullard van Gideon Engelbrecht Inc, het aan Maroela Media gesê dat die ondersoekbeampte vir uitstel gevra het sodat hy eers Serdyn se sogenaamde “borgtogprofiel” kan evalueer. Dit beteken dat die ondersoekbeampte eers wil bepaal of Serdyn onder meer ’n vlugrisiko inhou en geskik is om op borgtog vrygelaat te word. “Ek was eintlik baie verbaas dat hulle eers sy borgtogprofiel wou evalueer. Serdyn se rekord is silwerskoon. Hy het ’n vaste woonadres en woon al byna 40 jaar op Stellenbosch. “Serdyn is ’n bekende kanovaarder en het al verskeie kere die Comrades voltooi. “Toe ek hom Vrydag vir konsultasie in die selle besoek het, het ek sy gesig herken – so bekend is hy in die gemeenskap. Sy naaste familie woon ook in Stellenbosch en sy paspoort het boonop lankal verval.” Fullard sê voorts dat hy die ondersoekbeamptes ook die afgelope naweek persoonlik gebel het om te sê dat hulle hom enige tyd kan kontak indien hulle vrae het. Hy sê dit is sleg dat Serdyn, wat in Desember vanjaar 70 word, nóg ’n nag in die selle moet deurbring, maar dat dit onder omstandighede goed gaan met sy kliënt. “Ek en Serdyn kon nog nie voldoende oor die meriete van die saak konsulteer nie aangesien ons nog nie baie tyd of privaatheid gehad het nie. “Ek kan wel bevestig dat ons beslis sal argumenteer dat Serdyn uit selfverdediging en binne die raamwerk van die wet opgetree het. “Voorlopig fokus ons egter eers om hom op borgtog uit te kry.” Fullard sê sakepersele in Plankenbrug loop deur onder misdaad. Dit is ook nie die eerste keer dat Serdyn ’n slagoffer van misdaad in dié omgewing is nie. “Hy is op 24 Julie by die einste sakeperseel aangeval en van sy vuurwapen beroof. Die voorval is ook by die polisie aangemeld. “Die alarm by Serdyn se sakeperseel het verder, nes Vrydag, verskeie kere oor die afgelope paar weke afgegaan. “Ek kan egter nie in dié stadium bevestig hoe laat die voorval presies Vrydag plaasgevind het nie.” ’n Kennis van Serdyn, wat verkies om anoniem te bly, het aan Maroela Media gesê dat sy baie verbaas was om van die aanklag teen hom te hoor. “Ek sal hom as ’n nederige, topfikse en hardwerkende persoon beskryf wat altyd ’n glimlag op jou gesig sit wanneer jy hom sien.”